text: Flere sundhedspersoner i gabestok
  11 januar 2010 kl. 07.49
  Der er trængsel i sundhedsvæsnets gabestok. Stadig flere læger, tandlæger og andre sundhedspersoner får så alvorlig kritik af Patientklagenævnet, at de bliver hængt ud med navns nævnelse på internettet, skriver JydskeVestkysten.
  I år har nævnet offentliggjort 114 sager - en fordobling siden 2007 og det højeste tal, siden ordningen begyndte i 2006. Paraplyorganisationen Danske Patienter er bekymret over stigningen.
  - Vi ved, at rigtig mange fejl sker, fordi sundhedspersonalet er presset på tid. Samtidig bliver der endnu større mangel på personale de kommende år, så det er utroligt vigtigt at få set på den problematik, siger direktør Morten Freil.
  
  Rudiengaard:Læger ikke dårligere
  Preben Rudiengaard, (V) Ribe, formand for Folketingets Sundhedsudvalg er på linje:
  - Lægerne er jo ikke blevet dårligere. Vi vil gerne mere effektivitet, men spørgsmålet er, om vi ikke har nået mætningspunktet. Mange læger klager til mig over, at de ikke har mulighed for at tilrettelægge deres eget arbejde, og det stresser, siger Preben Rudiengaard og lægger dermed ansvaret hos Danske Regioner som arbejdsgiver.
  
  Raser over gabestok
  Lægeforeningen har raset over gabestokken og ser frem til, at klagesystemet bliver ændret til næste år.
  Næstformand Klaus Peder Klausen tror, at tidspres især giver dårlig kommunikation mellem patient og læge:
  ? Ofte ville der slet ingen klage være, hvis man fik den gode dialog, siger han.
  I 2008 blev 96 afgørelser fra Patientklagenævnet offentliggjort, i 2007 var tallet 56, og i 2006 var det 72.
  